
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ 
№ РС-349-20-098
Днес, 25.09.2020г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И :
 Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-133 от 10.06.2020г. по сигнал с рег. № ЦУ01/С-349/01.06.2020 година.
Сигналът е насочен срещу Ангел Лалюв, София Зайкова, Емилиян Кузов, Весела Цветкова – общински съветници в Общински съвет – К. (ОбС-К.) и Георги Кирков – заместник-кмет на община К..
	В сигнала се съдържат твърдения за това, че общинските съветници в ОбС-К. Ангел Лалюв, София Зайкова, Емилиян Кузов и Весела Цветкова са участвали в заседание на общинския съвет, състояло се на 26.05.2020г., и са гласували „за“ приемане на  Наредба за изменение и допълнение на Наредба № 4 за реда за придобиване, управление и разпореждане с имоти и вещи, собственост на Община К., докато те самите – лично или чрез дружества, в които участват, са наематели на общински имоти. По отношение на Георги Кирков, заместник-кмет на община К., се твърди, че скоро след заемане на длъжността си е назначил на работа в общинската администрация доведената си дъщеря М. Ц.
Към сигнала не са приложени доказателства.
Във връзка с твърденията в сигнала Комисията е изискала и получила с писмо вх. № ЦУ01/11033/01.07.2020г. на КПКОНПИ от председателя на Постоянна комисия по Закона за противодействие на корупцията и за отнемане на незаконно придобитото имущество към ОбС-К. заверени копия от следните документи: Клетвен лист на Ангел Лалюв от 05.11.2019г.; Клетвен лист на Веселка Цветкова от 05.11.2019г., Клетвен лист на Емилиян Кузов от 05.11.2019г.; Клетвен лист на София Зайкова от 23.01.2020г.; Протокол № 10 от Заседание на ОбС-К. на 26.05.2020г.; Договор № 335/11.07.2018г.; Анекс № 335-1/20.01.2020г. към Договор № 335/11.07.2018г.; Заявление с вх. № 26.00-327/05.07.2018г. от „***“ ЕООД до Община К.; Договор № 173/03.05.2019г.; Анекс № 173-1/20.01.2020г. към договор № 173/03.05.2019г.; Заявление до Община К. от 05.03.2019г. от „***“ ЕООД; Договор № 444/05.12.2019г.; Заявление с вх. № 26.00-537/17.10.2019г. от „***“ ЕООД.
С писмо вх. № ЦУ01/10813/29.06.2020г. на КПКОНПИ от кмета на община К. са получени заверени копия от трудов договор № 914-21/09.03.2020г. на Георги Кирков, заповед № 171/09.03.2020г. на кмета на Община К. и Цялостна документация във връзка с назначаването на М. Ц.на работа в Община К..

Комисията служебно е извършила справки в Търговски регистър, регистър НБД „Население“ и на електронната страница на Общинска избирателна комисия – К. (ОИК-К.).

От събраните в хода на административното производство доказателства,
              Комисията  установи следното от фактическа страна:

Сигналът е подаден от лице с посочени две имена и адрес.
Ангел Лалюв, Веселка Цветкова и Емилиян Кузов са избрани за общински съветници в ОбС-К., видно от Решение № 114-МИ от 28.10.2019г. на ОИК-К., и са подписали клетвени листи на 05.11.2019 година.
София Георгиева Зайкова е избрана за общински съветник в ОбС-К., видно от Решение № 118-МИ от 08.01.2020г. на ОИК-К., и е подписала клетвен лист на 23.01.2020 година.

Георги Кирков е назначен за заместник-кмет на община К. с трудов договор № 914-21/09.03.2020 година.
М. Ц. е назначена на работа в Община К. на длъжност „технически сътрудник“ в дирекция „Хуманитарни дейности“ с трудов договор № 914-4/27.01.2020г. Същият е подписан от М. Н., в качеството ѝ на кмет на община К.
От направени справки в Търговски регистър се установи следното:
София Зайкова е управител и едноличен собственик на капитала на „***“ ЕООД, ЕИК: ***, и е член на управителния съвет на Сдружение „***“, ЕИК: ***. 
От 05.12.2012 до 20.01.2020г. Зайкова е била управител и едноличен собственик на капитала на „***“ ЕООД, ЕИК: 202347980. На 20.01.2020г. е прехвърлила дружествения си дял на Г. Г. З.
От 12.06.2018г. до 20.01.2020г. София Зайкова е била управител на „***“ ЕООД, ЕИК: ***. От 30.06.2010г. до настоящия момент дружеството е с едноличен собственик на капитала Д. С. З., а негов управител от 12.06.2018г. до настоящия момент е Г. Г. З.
Веселка Цветкова – Спасова е управител и едноличен собственик на капитала на „***“ ЕООД, ЕИК: ***, и е регистрирана като едноличен търговец с фирма ЕТ „***“.
Ангел Лалюв е регистриран като едноличен търговец с фирма ЕТ „***“ и е представляващ Народно читалище „***“.
Емилиян Кузов не е регистриран като едноличен търговец и няма участие в търговски дружества.
От направена справка в регистър НБД „Население“ се установява, че София Зайкова е сестра на Г. Г. З. и дъщеря на Д. С. З.
От направена справка в регистър НБД „Население“ е видно, че Георги Кирков е съпруг на Д. О. К., а М. Ц.е нейна дъщеря. От справката се установява, че Кирков не се намира в роднински връзки с Ц.
На 11.07.2018г. е сключен договор № 335/11.07.2018г. за отдаване под наем на имот /терен/ - общинска собственост между Община К. и „***“ ЕООД, представлявано от София Зайкова, с който на посоченото дружество се предоставя за временно и възмездно ползване за срок от 3 години (от 01.10.2018г. до 30.09.2021г.) имот /терен/ – общинска собственост с площ 38 кв. м., находящ се в гр. К., ул. „***“. Договорената наемна цена е в размер на 5.70 лв. на кв. м. без ДДС.
На 20.01.2020г. е сключен Анекс № 335-1/20.01.2020г. към договор № 335/11.07.2018г., с който, считано от 20.01.2020г. се заменя представляващия дружеството-наемател „***“ ЕООД - С Г. З.с Г. Г. З..
На 03.05.2019г. е сключен договор № 173/03.05.2019г. за отдаване под наем на имот /терен/ - общинска собственост между Община К. и „***“ ЕООД, представлявано от София Зайкова, с който на посоченото дружество се предоставя за временно и възмездно ползване за срок от 3 години (от 01.05.2019г. до 30.04.2022г.) 46 кв. м  от поземлен имот /терен/ – общинска собственост с идентификатор 37798.512.154, с обща площ 844 кв. м., находящ се в гр. К., ул. „***“. Договорената наемна цена е в размер на 5.70 лв. на кв. м. без ДДС.
На 20.01.2020г. е сключен Анекс № 173-1/20.01.2020г. към договор № 173/03.05.2019г., с който, считано от 20.01.2020г. се заменя представляващия дружеството-наемател „***“ ЕООД - С Г. З.с Г. Г. З..
На 05.12.2019г. е сключен договор № 444/05.12.2019г. за отдаване под наем на имот /терен/ - общинска собственост между Община К. и „***“ ЕООД, представлявано от Д. С. З., в качеството ѝ на едноличен собственик, с който на посоченото дружество се предоставя за временно и възмездно ползване за срок от 3 години (от 01.11.2019г. до 31.10.2022г.) имот /терен/ – общинска собственост с площ 1 кв. м., находящ се в поземлен имот с идентификатор 37798.512.335 с обща площ 913 кв. м. с адрес гр. К., ул. „***“, с предназначение за поставяне на автомат за топли напитки. Договорената наемна цена е в размер на 92 лв. на кв. м. без ДДС.
От писмо с вх. № ЦУ01/11033/01.07.2020г. на КПКОНПИ от председателя на Постоянна комисия по Закона за противодействие на корупцията и за отнемане на незаконно придобитото имущество към ОбС-К. се установява, че Община К. няма сключени договори за отдаване под наем на общински имоти с „***“ ЕООД, ЕТ „***“, ЕТ „***“, Народно читалище „***“, „***“ ЕООД, Сдружение „***“, както и с Ангел Лалюв, София Зайкова, Емилиян Кузов и Веселка Цветкова в лично качество.
Видно от Протокол № 10/26.05.2020г., София Зайкова, Ангел Лалюв, Емилиян Кузов и Веселка Цветкова са участвали на заседание на ОбС-К., проведено на 26.05.2020г., и са гласували „за“ приемане на Решение № 138, с което се приема Наредба за изменение и допълнение на Наредба № 4 на ОбС-К. за реда за придобиване, управление и разпореждане с имоти и вещи, собственост на Община К..
Видно от гласуваната и приета Наредба за изменение и допълнение на Наредба № 4 на ОбС-К. за реда за придобиване, управление и разпореждане с имоти и вещи, собственост на Община К. се увеличава минималния размер на наемните цени на общински имоти и вещи, описани в Приложения № 1, 2, 3, 4, 5, 6, 7 и 8 към Наредбата.
 
Въз основа на така изяснената фактическа обстановка, Комисията установи следното от правна страна:
Сигналът е подаден от лице, идентифицирано по реда на чл. 48, ал. 1 от ЗПКОНПИ.
За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветници в Общински съвет – К., София Зайкова, Ангел Лалюв, Емилиян Кузов и Веселка Цветкова са лица, заемащи висша публична длъжност, по смисъла на чл.6, ал.1, т.32 от ЗПКОНПИ.
Като заместник-кмет на община К., Георги Кирков е лице, заемащо висша публична длъжност, по смисъла на чл.6, ал.1, т.32 от ЗПКОНПИ.
Компетентна да се произнесе относно наличието или липсата на конфликт на интереси по отношение на посочените лица е КПКОНПИ. 
Обстоятелството, че София Зайкова е сестра на Г. З., който е управител и едноличен собственик на капитала на „***“ ЕООД и управител на „***“ ЕООД, обуславя свързаност между лицата по смисъла на §1, т.15, буква „а“ от ДР на ЗПКОНПИ.
Обстоятелството, че София Зайкова е дъщеря на Д. З., която е едноличен собственик на капитала на „***“ ЕООД, обуславя свързаност между лицата по смисъла на §1, т.15, буква „а“ от ДР на ЗПКОНПИ.
Обстоятелството, че Веселка Цветкова е управител и едноличен собственик на капитала на „***“ ЕООД обуславя свързаност помежду им по смисъла на §1, т.15, б. „б“ от ДР на ЗПКОНПИ.
Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). Общинският съвет създава постоянни и временни комисии и избира техните членове, избира и освобождава Председателя на общинския съвет, определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината, приема и изменя годишния бюджет на общината, осъществява контрола и приема отчета за изпълнението му, приема решения за придобиване, управление и разпореждане с общинско имущество и определя конкретните правомощия на кмета на общината и кметовете на райони и кметства и др., съгласно чл. 21, ал. 1 от ЗМСМА
Съгласно чл.33, ал.1 от Закона за местното самоуправление и местната администрация (ЗМСМА), общинският съветник има право: да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. 
От събраните по преписката доказателства се установи, че София Зайкова, Ангел Лалюв, Емилиян Кузов и Веселка Цветкова са участвали в заседание на Общински съвет - К. на 26.05.2020 г. по Протокол № 10 от 26.05.2020 г. и са гласували „за“ при приемане на Решение № 138, с което се приема Наредба за изменение и допълнение на Наредба № 4 на ОбС-К. за реда за придобиване, управление и разпореждане с имоти и вещи, собственост на Община К.
Като са участвали в заседание Общински съвет - К. на 26.05.2020 г.  и като са гласували „за“ приемане на Решение № 138 по Протокол № 10 от 26.05.2020 г. за приемане на Наредба за изменение и допълнение на Наредба № 4 на ОбС-К. за реда за придобиване, управление и разпореждане с имоти и вещи, собственост на Община К., София Зайкова, Ангел Лалюв, Емилиян Кузов и Веселка Цветкова в качеството им на общински съветници в ОбС-К.,  са упражнили свои правомощия по служба, но при липсата на частен интерес
В хода на производството не се установи Ангел Лалюв, Емилиян Кузов и Веселка Цветкова, лично или чрез дружества, в които имат участие, да имат действащи договори за наем на общински имоти и вещи, собственост на Община К.. Установи се, че братът на София Зайкова и нейната майка са имали действащи договори за наем на общински имоти с Община К. към датата на гласуване на Решение № 138 от 26.05.2020 г. на ОбС-К. Частен интерес за посочените общински съветници при приемане на Наредбата за изменение и допълнение на Наредба № 4 на ОбС-К. не може да се обоснове, тъй като те са гласували минималните цени за наем на общински имоти и вещи не да се намалят, а да се увеличат спрямо предходната редакция на наредбата. 
            Предвид обстоятелството, че упражнявайки правомощията си София Зайкова, Ангел Лалюв, Емилиян Кузов и Веселка Цветкова не са поставили в привилегировано положение себе си или свързани с тях лица и не е настъпила реална възможност за реализиране на конкретна облага, се стига до извода, че липсва частен интерес за тях, който може да повлияе върху безпристрастното и обективно изпълнение на правомощията или задълженията им по служба.
С оглед изложеното може да се заключи, че при гласуването на Решение  № 138/26.05.2020г. на ОбС-К. по отношение на София Зайкова, Ангел Лалюв, Емилиян Кузов и Веселка Цветкова са налице два от елементите на състава на конфликт на интереси по чл. 52 от ЗПКОНПИ, а именно: лице заемащо висша публична длъжност и упражнени от лицето правомощия по служба. Липсва обаче третият елемент – наличието на релевантен частен интерес, който би могъл да повлияе върху безпристрастното и обективно изпълнение на правомощията  по служба.
Липсата на частен интерес на лицата, заемащи висша публична длъжност или на свързани с тях лица при упражняването на правомощията или задълженията им по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ.

 По отношение на Георги Кирков – заместник-кмет на община К., в хода на административното производство не се установи същият да е упражнил правомощия по служба във връзка с назначаването на работа в Община К. на М. Ц.с Трудов договор № 914-4/27.01.2020г, тъй като договорът е подписан от кмета на общината, а отделно от това Ц. е постъпила на работа на 27.01.2020г., а Кирков е назначен на 09.03.2020 година. 
Предвид изложеното, се налага извода, че е налице само един от елементите на състава на конфликт на интереси по чл.52 от ЗПКОНПИ, а именно: лице заемащо висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл.52 от ЗПКОНПИ.

Водена от горното и на основание чл.74, ал.1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
РЕШИ:
  НЕ УСТАНОВЯВА конфликт на интереси по отношение на Ангел Лалюв с ЕГН ***, общински съветник в Общински съвет - К. и лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че е гласувал „за“ приемането на Решение № 138 по Протокол № 10 от 26.05.2020 г. на Общински съвет - К., поради липса на частен интерес.
НЕ УСТАНОВЯВА конфликт на интереси по отношение на Емилиян Кузов с ЕГН ***, общински съветник в Общински съвет - К. и лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че е гласувал „за“ приемането на Решение № 138 по Протокол № 10 от 26.05.2020 г. на Общински съвет - К., поради липса на частен интерес.
НЕ УСТАНОВЯВА конфликт на интереси по отношение на Веселка Цветкова - Спасова с ЕГН ***, общински съветник в Общински съвет - К. и лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че е гласувала „за“ приемането на Решение № 138 по Протокол № 10 от 26.05.2020 г. на Общински съвет - К., поради липса на частен интерес.
НЕ УСТАНОВЯВА конфликт на интереси по отношение на София Зайкова с ЕГН ***, общински съветник в Общински съвет - К. и лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че е гласувала „за“ приемането на Решение № 138 по Протокол № 10 от 26.05.2020 г. на Общински съвет - К., поради липса на частен интерес.
НЕ УСТАНОВЯВА конфликт на интереси по отношение на Георги Кирков с ЕГН ***, заместник-кмет на община К. и лице, заемащо висша публична длъжност, по смисъла на чл.6, ал.1, т.32 от ЗПКОНПИ, във връзка със сключване на Трудов договор  № 914-4/27.01, поради липса на упражнени правомощия.
Препис от решението да се изпрати на Окръжна прокуратура – В., с оглед преценка за реализиране на правомощията по чл.76, ал.2 от ЗПКОНПИ.
Препис от Решението да се изпрати на София Зайкова, Ангел Лалюв, Емилиян Кузов и Веселка Цветкова – общински съветници в Общински съвет – К. и на Георги Кирков – заместник-кмет на община К., на основание чл.75, т.1 от ЗПКОНПИ.




КОМИСИЯ:
         ПРЕДСЕДАТЕЛ: …………………/п/……………………/СОТИР ЦАЦАРОВ/
         ЧЛЕН: …………………………/п/..………………/АНТОАНЕТА ЦОНКОВА/

         ЧЛЕН: ………………...………./п/.……..…………………/ПЛАМЕН ЙОЦОВ/

         ЧЛЕН: ……………...…………/п/………………………./СИЛВИЯ КЪДРЕВА/

